
AVIZ
asupra propunerii legislative privind „Programul naţional pentru construirea caselor noi în locul caselor cu risc crescut de prăbuşire în cazul unor inundaţii”
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind „Programul naţional pentru construirea caselor noi în locul caselor cu risc crescut de prăbuşire în cazul unor inundaţii”, trimisă cu adresa Pl-x. 283 din 3 mai 2010, înregistrată cu nr. 433 din 5 mai 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins, propunerea legislativă în şedinţa din 26 aprilie 2010.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  26 mai 2010.

Propunerea legislativă are ca obiect de reglementare crearea cadrului juridic pentru construirea de case noi în locul caselor cu risc crescut de prăbuşire în cazul unor inundaţii, preconizându-se, aşa cum se arată în cadrul Expunerilor de motive, ca statul să renunţe la taxarea demolării şi autorizării construcţiei, iar proprietarii acestor case să beneficieze gratuit de proiectul de construcţie.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propunerii, al Consiliului Legislativ nr. 1535 din 22 decembrie 2009. 

În  urma dezbaterilor, Comisa juridică, de disciplină şi imunităţi a hotărât, cu unanimitate de voturi avizarea negativă a propunerii legislative, avându-se în vedere faptul că iniţiativa legislativă nu conţine prevederi cu privire la indicarea sursei de finanţare din care vor fi acoperite cheltuielile ocazionate de aplicarea prevederilor propuse, încălcându-se revederile art. 138 alin. 5 din Constituţia României. 

În raport de obiectul şi conţinutul reglementării, propunerea legislativă face parte din categoria legilor ordinare. 

